Innocentius episcopus, seruus seruorum Dei, venerabili fratri archiepiscopo Vpsalensi salutem et apostolicam benedictionem. Rationi conuenit et saluti, ut ea, que persoluenda spontanee sunt promissa, in statutis terminis a soluere conuenientibus exigantur. Cum itaque carissimus in Christo filius noster Magnus, Suetie et Norwegie rex illustris, suis pridem compulsus necessitatibus et suorum, non modicam pecunie quantitatem, ad cameram apostolicam pertinentem, a dilecto filio Johanne G[u]ilaberti, decano Tarbatensi, apostolice sedis nuncio, quam quidem summam de prouentibus et iuribus ad eandem cameram pertinentibus secum in illis partibus conseruabat, dicatur diutius recepisse, tuque frater huiusmodi pecuniam spontanee sepefate camere soluere promisisti, quod facere recusasti et adhuc, ut fertur, etiam soluere pretermittis, licet super hijs sufficienter ex parte nuncij memorati fueris requisitus, prout in documentis inde perceptis dicitur plenius continerj; cum itaque mole guerrarum partium Lombardie pressi illis et peramplioribus peccunijs, quod nolenter referimus, noscamur nimium indigere, fraternitatem tuam rogamus et hortamur attente, quatinus sic efficaces per te et tuos penes regem predictum et suos, de quibus uideris expedire, uelis et cupias efficaces interponere partes tuas, quod huiusmodi summe pecuniarum a culmine regio, ut receperit, ualeant rehaberj, alias menti habens, quod a te, qui causam huiusmodi propriam perfecisti, residuum memorate pecunie persoluendum absque offentione iuris cuiuslibet et morositate quacunque, prout fieri conuenit, viriliter exigetur. Dat. apud Villam nouam Auinionensis diocesis XV kal. junij anno octauo. [Jn eodem modo] venerabili fratri episcopo Aboensi. [Jtem in eodem modo] ven. frat. episcopo Lincopensi. [Jtem in eodem modo] ven. frat. episcopo Strenginensi. [Jtem in eodem modo] ven. frat. episcopo Scarensi. [Jtem in eodem modo] ven. frat. episcopo Arosiensi. [Jtem in eodem modo] ven. frat. episcopo Wexionensi. [In eodem modo] dilectis filijs pro carissimo in Christo filio nostro Mangno, regi Suetie et Noruegie illustri, cautoribus seu fideiussoribus* [Jn eodem modo mutatis mutandis] carissime in Christo filie Blanche, Suetie et Norweie regine jllustri.